Politiet: Mye uprovosert vold i Oslo

Natt til lørdag har politiet håndtert mange tilfeller av uprovosert vold i Oslo, hvor yngre menn i gjenger har gått til angrep på enkeltpersoner.

Oppdatert 19. oktober 2019

– Det har vært over gjennomsnittet mange tilfeller av ordensforstyrrelser og slagsmål i natt, sier operasjonsleder Tor Jøkling til NTB.

Fra klokken 23 fredag kveld til klokken 2.30 natt til lørdag anslår han at det har vært mellom 15 og 20 tilfeller av uprovosert vold i hovedstaden. De fleste i Oslo sentrum.







– Mye tyder på at det er snakk om større gjenger med menn som uprovosert går til angrep på enkeltpersoner eller mindre grupper, forklarer Jøkling. Gjerningspersonene er av utenlandsk av opprinnelse og anslås å være sent i tenårene.

– De har gått hardt til verks og slått ned folk og sparket dem mens de har ligget nede, forteller Jøkling.

Alle de utsatte beskriver som «lettere til middels skadd». Et offer fikk tennene slått ut.

– Det er klart vi ser alvorlig på det. Man skal kunne gå ut og ha det gøy på byen uten å frykte uprovosert vold, sier Jøkling.

Noen av gjerningsmennene er pågrepet, og noen er bortvist. I andre tilfeller var gjerningsmennene forsvunnet da politiet ankom stedet.

Da VG snakket med operasjonsleder Jøkling like etter klokken 05.30 kan han fortelle om opp mot 25 tilfeller av slagsmål som politiet har rykket ut til natt til lørdag.

– Det er både uprovosert vold, men det er også en del tilfeller av familievold, innenfor husets fire vegger.

Kan de samme personene stå bak flere av tilfellene av uprovosert vold i byen?

– Vi kan ikke utelukke at det er de samme personene som står bak flere av voldsepisodene.

Publisert: 19.10.19 kl. 04:32 Oppdatert: 19.10.19 kl. 05:50

Les også